《乙卯秋月十九日登泰山太平顶》
元代·郝经

穷秋老雨四十日，坤轴欲烂阴霾缠。我来方作泰山游，玉虹一霾收云烟。

山灵奕奕生喜色，突兀撑裂青罗天。轻裾飘飘过黄岘，乘兴直到三峰前。

霜馀灌木出秋色，万叠红锦幪椒巅。泓澄寒溜浸太古，翠壁细泻珠玑圆。

当时秦汉极侈丽，未必如此皆天然。天门中断两屹立，箭筈一磴蛇蜿蜒。

凌层绝顶肆崇峻，伫立矫首望八埏。长天沈沈入西极，九州却在东海边。

冲风惨淡万里来，海窟劲刮鲲鲸涎。须臾白云生岳麓，脚底泱莽无山川。

秦坛周观觉浮动，满地覆冒兜罗绵。忽疑山移入海中，白浪四汹虚涛掀。

山阴瑰诡光怪出，赤气翠晕相钩连。下从谷底上碧落，宝塔万级高蟠旋。

遂登日观叱日驭，六龙倒著珊瑚鞭。玉鳞剥落金甲拆，九芒迸绮生血鲜。

三山摇荡海水沸，蓬壶缥缈来飞仙。为言此色与此界，君自固有非尘缘。

恍然记悟复无语，把手一笑三千年。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。